Diari Oficial de la Generalitat Valenciana


Sumari del DOGV 5313, del 28-07-2006 (2006/8958)

INSTRUCCIÓ de 19 de juliol de 2006, de la Direcció General de Justícia, sobre el sistema de control del compliment de la jornada i horaris establits en l'àmbit de l'administració de justícia a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5313

Data del DOGV
:   28-07-2006

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2006/8958


Data del document
:   19-07-2006

Organisme emissor
:   Conselleria de Justícia, Interior i Administracions Públiques

Tipus de document
:   Instrucció

Descriptors 

:   * jornada de treball
    * horari de treball
    * personal de l'administració de justícia
    * administració del personal

INSTRUCCIÓ de 19 de juliol de 2006, de la Direcció General de Justícia, sobre el sistema de control del compliment de la jornada i horaris establits en l'àmbit de l'administració de justícia a la Comunitat Valenciana. [2006/8958]  
L'article 500.4 de la Llei Orgànica 6/1985, d'1 de juliol, del Poder Judicial, en la seua redacció donada per la Llei Orgànica 19/2003, de 23 de desembre, establix que «La distribució de la jornada i la fixació dels horaris es determinarà a través del calendari laboral que, amb caràcter anual, s'aprovarà per l'òrgan competent del Ministeri de Justícia i de les comunitats autònomes amb competències assumides, en els seus respectius àmbits, amb un informe previ favorable del Consell General del Poder Judicial i la negociació amb les organitzacions sindicals».  
Igualment, l'article 471.1 de l'esmentada llei atorga competències respecte de tot el personal al servici de l'administració de Justícia en els seus respectius àmbits, a les comunitats autònomes amb competències assumides, en totes les matèries relatives al seu estatut i règim jurídic, compreses, entre altres, la jornada laboral i l'horari de treball.  
Les normes sobre calendari laboral d'aplicació al personal al servici de l'administració de Justícia a la Comunitat Valenciana, han sigut fixades per Resolució de 17 de juliol de 2006, de la Direcció General de Justícia, i en virtut d'allò que s'ha disposat en el l'apartat 15, resulta procedent dictar les corresponents instruccions que complementen l'esmentada Resolució i possibiliten l'efectiu control del compliment de la jornada i horaris establits.   
Segons el que establix l'article 11.1 del Decret 153/2005, de 28 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia, Interior i Administracions Públiques, i en els articles 6 i següents de l'Orde de 3 d'abril de 2006, de la Conselleria de Justícia, Interior i Administracions Públiques, que desplega el reglament citat, les competències en matèria de control del compliment del calendari anual i de la jornada i horari establit del personal al servici de l'administració de Justícia, s'atribuïxen a la Direcció General de Justícia.   
En atenció a tot el susdit, prèvia negociació amb les organitzacions sindicals presents en la Mesa Sectorial de Justícia, es dicten les instruccions següents:  
Primera. Àmbit d'aplicació  
La present Instrucció serà aplicable al personal pertanyent als Cossos de Funcionaris al Servici de l'administració de Justícia regulat en l'article 470 de la Llei Orgànica 6/1985, d'1 de juliol, del Poder Judicial, que estiga transferit a la Generalitat Valenciana.   
Segona. Control de presència i horari en les seus que compten amb dispositius de reconeixement d'empremta dactilar instal·lats  
En aquelles seus en què hagen sigut instal·lats sistemes de control de presència i horari basats en el reconeixement de l'empremta dactilar, tot el personal inclòs en l'àmbit d'aplicació de la present Instrucció estarà obligat a deixar constància de l'entrada i l'eixida de l'edifici on es trobe la seu del seu destí, en iniciar i finalitzar la jornada de treball, mitjançant la corresponent operació de reconeixement de l'empremta dactilar a través dels dispositius electrònics habilitats a l'efecte. Amb esta finalitat s'hauran de seguir-se les instruccions que per escrit es facilitaran a tots els treballadors, i que, de manera ostensible, hauran de figurar junt amb els rellotges de control instal·lats.  
Tercera. Control de presència i horari per mitjà de l'aplicació informàtica realitzada a l'efecte  
En estes seus, en les quals encara no es estiguen instal·lat els dispositius per al reconeixement de l'empremta dactilar, tot el personal inclòs en l'àmbit d'aplicació de la present Instrucció haurà de deixar constància de l'entrada i l'eixida de l'edifici on es trobe la seu del seu destí, en iniciar i finalitzar la jornada de treball, mitjançant la utilització de l'aplicació de control de presència i horari instal·lada en la xarxa informàtica judicial, a la qual es tindrà accés des de cadascun dels terminals informàtics ubicats en la respectiva oficina judicial, fiscal o servici de l'administració de Justícia. Amb este fi, se seguiran les instruccions sobre l'ús de la referida aplicació que seran facilitades per escrit a tots els treballadors.   
Quarta. Control de presència i horari dels metges forenses  
Els metges forenses, a causa de les especialitats de la seua labor i dels distints centres de treball en què pot dur-se a terme, per a registrar les seues entrades i eixides dels centres de treball podran utilitzar indistintament els dispositius de reconeixement d'empremta dactilar o l'aplicació informàtica de control de presència realitzada a l'efecte, en funció del lloc en què inicien o finalitzen la seua jornada laboral. L'aplicació informàtica serà accessible des de qualsevol terminal informàtic ubicat en la respectiva oficina judicial, fiscal o servici de l'administració de Justícia.  
Este personal haurà de deixar constància únicament de la primera entrada diària a la seu judicial o servici i de l'última eixida, amb independència del nombre d'entrades i eixides que puga efectuar durant el transcurs de la jornada.  
Quan siga requerida la seua presència fora del lloc de destí per a dur a terme qualsevol diligència relacionada amb les seues funcions, les absències hauran de ser justificades mitjançant els corresponents comunicats d'incidències, els quals hauran de ser visats pel director de l'Institut de Medicina Legal respectiu i remesos el següent dia hàbil a la Direcció General de Justícia per a la deguda constància.  
Cinquena. Control de presència i horari en els servicis comuns d'actes de comunicació i execució  
El personal destinat en estos centres de treball haurà de deixar constància de l'entrada i l'eixida de l'edifici on preste els seus servicis, en iniciar i finalitzar la seua jornada de treball, mitjançant els dispositius de reconeixement d'empremta dactilar o l'aplicació informàtica de control de presència.  
No obstant això, en el cas que la pràctica de diligències o actuacions processals urgents o inajornables fora de la seu judicial obligue a prolongar la jornada més enllà de l'horari fix establit, no serà obligatori tornar a la seu judicial de destí per a registrar l'eixida, si bé en este cas s'haurà d'omplir i visar el corresponent comunicat d'incidència i remetre-lo al següent dia hàbil a la Direcció General de Justícia per a la seua deguda constància.  
Sisena. Altres supòsits  
En aquelles seus on encara no es troben instal·lats els sistemes de control de cap classe, i en aquells casos en què, per qualsevol circumstància, no funcionaren els dispositius de control horari instal·lats o l'aplicació informàtica realitzada a l'efecte, s'haurà de deixar constància de les entrades i eixides de l'edifici mitjançant comunicats de firma, que amb esta finalitat estaran en totes les unitats i servicis judicials. En el supòsit de no funcionament dels respectius sistemes, esta obligació de firmar subsistirà durant els dies que tal circumstància es produïsca.  
En estos supòsits, abans del dia cinc del mes següent, el responsable de cada oficina o servici judicial, si fa el cas, remetrà a l'òrgan competent de la Direcció General de Justícia els esmentats comunicats de firma i la justificació documental de les absències produïdes.   
Setena. Control del compliment  
Tot el personal inclòs en l'àmbit d'aplicació de la present instrucció tindrà l'obligació de complir amb la jornada i horaris establits en la corresponent resolució de la Direcció General de Justícia. No obstant, atenent a les especials característiques de la prestació del servici en l'administració de Justícia i a l'especial disponibilitat i subjecció a les necessitats del servici dels funcionaris judicials en el compliment del règim de jornada i horaris de treball, no es considerarà absència de puntualitat fins a un màxim de vint minuts diaris, tant a l'entrada com a l'eixida, sobre la totalitat de la jornada en còmput setmanal, sempre que el dit període de temps no afecte l'horari d'obligada presència. Esta previsió no serà aplicable durant la jornada d'estiu.  
Vuitena. Publicitat de l'horari  
Per part de la Direcció General de Justícia es garantirà l'adequada exposició al públic, en cada seu judicial, de l'horari d'atenció directa als ciutadans que s'establisca en el calendari laboral.  
Novena. Gestió de vacances, permisos i llicències   
Les vacances, permisos i llicències legalment i reglamentàriament establits, se sol·licitaran per cada interessat al departament corresponent de la Direcció General de Justícia, per via telemàtica, omplint amb este fi els models informàtics que es facilitaran i remetent la justificació documental corresponent, en la forma disposada en la Instrucció de 16 de juny de 2004, de la Direcció General de Justícia, per la qual es regula el règim de vacances, permisos i llicències del personal al servici de l'administració de Justícia a la Comunitat Valenciana.  
La concessió o denegació, si és el cas, es comunicarà igualment per via telemàtica des de la Direcció General de Justícia.  
En aquells centres de treball que encara no estigueren integrats en la xarxa informàtica de l'administració de Justícia, les sol·licituds i les seues corresponents resolucions, si fa el cas, s'efectuaran a través de correu ordinari o via fax.  
Deu. Vigilància dels mecanismes de control horari.  
El personal de vigilància i seguretat destinat en els punts d'entrada dels edificis que alberguen les seus judicials, exercirà d'acord amb les instruccions rebudes, la vigilància dels mecanismes de control horari instal·lats, a fi d'evitar la producció de danys materials, amb independència d'altres mesures complementàries de vigilància que puguen establir-se per la Direcció General de Justícia.  
Onze. Annexos  
S'acompanyen a la present instrucció els següents annexos:  
Annex I. Comunicat de firmes  
Annex II. Comunicat d'incidències per al control de presència i horari dels metges forenses.  
Annex III. Comunicat d'incidències per al control de presència i horari en els servicis comuns d'actes de comunicació i execució.  
Dotze. Entrada en vigor  
La present instrucció entrarà en vigor l'endemà de la publicació en el Diari Oficial de la Generalitat.  
València, 19 de juliol de 2006.. La directora general de Justícia: Patricia Montagud Alario.